钦定古今图书集成/理学汇编/经籍典/第089卷 > 《鸿渐赋》〈以鸿渐路适之为韵〉陆贽
## 钦定古今图书集成/理学汇编/经籍典/第089卷 > 《鸿渐赋》〈以鸿渐路适之为韵〉陆贽

“深不测者道，大无疆者空。”空非羽而何适，道匪人兮
孰通？通于道者，是谓君子，适于空者，莫如渐鸿。故圣
人托象以明义，务勤以饰躬，将自迩而图远，必因卑
而致崇。始其素卵新化，青春戏融，一之日乳哺衡阳
之曲，二之日翱翔彭蠡之中。且爰居以乐水，亦从正
而养蒙。《毳毛》其成，洞庭之芳草初绿，弱羽云就，武陵
之繁华。已红而见其进，未知其终。美夫姿淑伟丽，飞
鸣有检。动靡求栖，游皆远险。思奋志于寥廓，且藻容
于菱芡。昇不越次，先冒履木之危；进而得中，爰及于
盘之渐。渐如何其攸措？方去渚而戾止，俄跻陵而遐
顾。风水遥辅于羽毛，烟云未通于道路。嗈嗈相召，惊
月次而乱趋；肃肃连行，拂天池而径“度。信梁燕之莫
俦，岂谷莺之足慕。亦犹九层起于累土，千里始于投
迹。琢玉者日就其功，为学者月将其益。皆自微以成
著，固何求而不适。”异夫出陆抟空，骧首矫翮。顺寒暑
以攸往，亘山川而罔隔。以言乎鸟也，尚不忘进；以言
乎人也，如何无思？思者所以志道，进者所以修辞。诚
既往而莫返，冀将来而可追。蒙亦有望于斯渐，敢不
肃然而勉之。